钦定古今图书集成/理学汇编/学行典/第272卷 > 程嘉燧
## 钦定古今图书集成/理学汇编/学行典/第272卷 > 程嘉燧

按《明外史隐逸传》：“程嘉燧，字孟阳，休宁人，侨居嘉定。
少学科举业不成，去学击剑又不成，乃折节读古书，
学为诗歌。年三十而诗大就，谙晓音律，分刌合度。又
善画山水，兼工写生。嗜古书画器物，一当意辄解衣
倾橐以购。有子骄穉，不事生产，嘉燧经营拮据，以应
其求，又辄缘手尽。嘉燧顾益喜，谓好事好客，称其家
儿。”坐是益重困，然不屑俛仰于人。与通州顾养谦善
友，人劝诣之，乃渡江寓古寺，与一二酒人欢饮三日
夜，赋咏古五章，不见养谦而返。万历末，有故人官长
治要入潞。已，复偕入都，都中贵人争欲友嘉燧，多避
匿不见。崇祯中，钱谦益以侍郎罢归，筑耦耕堂，邀嘉
燧偕隐，阅十年乃返休宁，逾年卒，年七十有九。谦益
最重其诗，谥之曰《松圆诗老》。“松圆”者，嘉燧所居处也。